text: Se video: Nadia styrer et svævefly for første gang - helt alene
  24 august 2018 kl. 19.30
  Folkeskoleeleven Nadia Mustapha el Ahmad havde for få dage siden aldrig siddet i et svævefly. I dag fik hun lov til at styre et - helt selv. 
  Forestil dig at styre et svævefly i 400 meters højde - helt alene. 
  Det er en tanke, der skræmmer mange af os. Men den afholdt ikke Nadia Mustapha el Ahmad fra at kravle op i en svæveflyver i dag og lade vingerne flyve afsted med hende. 
  For få dage siden havde hun aldrig siddet i en svæveflyver, men fredag blev dagen, hvor hun selv fik lov til at være pilot. 
  - Det er jo en oplevelse for livet. Der er ikke så mange, der kommer op at flyve og styre flyet selv, fortæller Nadia Mustapha el Ahmad til TV SYD.
  Nadia Mustapha el Ahmad, folkeskoleelev: "Det er jo en oplevelse for livet. Der er ikke så mange, der kommer op at flyve og styre flyet selv."
  Sammen med 15 andre elever fra Mølholm og Vinding Skole i Vejle har hun været i skolepraktik på Vejle Svæveflyveklub i denne uge.
  Fredag kulminerede ugens træning, hvor alle eleverne fik lov til at bemande kontroltårnet og flyvepladsen. Men hvorfor er det lige, at folkeskoleelever skal i praktik i en svæveflyveklub?
  - Jeg vil hellere vende spørgsmålet om. Hvorfor er der nogen, der ikke vil lære det? Det her er den ultimative frihed man kan få, fortæller Christian Nørlem, der er instruktør i Vejle Svæveflyveklub. 
  Og den frihed kan Nadia Mustapha el Ahmad mærke, at hun allerede er blevet vild med. For efter en tur 400 meter oppe i det blå er hun muligvist landet med begge ben på jorden, men mentalt er hun stadig oppe i skyerne. 
  - Det kan godt være, jeg kommer og starter i den her klub. Nu må vi se, fortæller Nadia Mustapha el Ahmad.
  
  